DEĊIŻJONI TAL-KUMMISSJONI
tal-15 ta' Diċembru 2008
li tawtorizza t-tqegħid fis-suq ta' weraq ta' Morinda citrifolia bħala ingredjent ġdid tal-ikel skont ir-Regolament (KE) Nru 258/97 tal-Parlament Ewropew u tal-Kunsill
(notifikata taħt id-dokument numru C(2008) 8108)
(It-test bl-Ingliż biss huwa awtentiku)
(2008/985/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 258/97 tal-Parlament Ewropew u tal-Kunsill tas-27 ta' Jannar 1997 dwar ikel ġdid u l-ingredjenti tal-ikel il-ġdid (1), u partikolarment l-Artikolu 7 tiegħu,
Billi:
(1)
Fl-10 ta' Novembru 2004 Baker & McKenzie f'isem Morinda Inc. għamlet talba lill-awtoritajiet kompetenti tal-Belġju biex tqiegħed il-weraq ta' Morinda citrifolia fis-suq bħala ingredjent ġdid għall-ikel.
(2)
Fit-30 ta’ Novembru 2005 l-korp kompetenti għall-valutazzjoni tal-ikel tal-Belġju ħareġ ir-rapport inizjali tiegħu ta' valutazzjoni. F'dak ir-rapport wasal għall-konklużjoni li kien hemm l-obbligu ta' valutazzjoni addizzjonali.
(3)
Il-Kummissjoni bagħtet ir-rapport inizjali ta' valutazzjoni lill-Istati Membri kollha fil-21 ta' Marzu 2006.
(4)
Uħud mill-Istati Membri qajmu mistoqsijiet addizzjonali dwar is-sigurtà tal-weraq ta' Morinda citrifolia.
(5)
Għalhekk l-Awtorità Ewropea dwar is-Sigurtà Alimentari (EFSA) ġiet ikkonsultata fl-14 ta' Novembru 2006.
(6)
Fl-10 ta' Lulju 2008, l-EFSA adottat l-“Opinjoni tal-Bord Xjentifiku dwar il-Prodotti tad-dieta, in-Nutrizzjoni u l-Allerġiji fuq talba tal-Kummissjoni marbuta mas-sigurtà tal-weraq ta' Morinda citrifolia L.”.
(7)
Fl-opinjoni l-Bord wasal għall-konklużjoni li l-użu tal-weraq imnixxef jew inkaljat ta' Morinda citrifolia għall-preparazzjonijiet ta' infużjonijiet fil-livelli antiċipati ta' ġrigħ huwa bla periklu.
(8)
Fuq il-bażi tal-valutazzjoni xjentifika, ġie stabbilit li l-weraq imnixxef jew inkaljat ta' Morinda citrifolia jikkonformaw mal-kriterji stipulati fl-Artikolu 3(1) tar-Regolament (KE) Nu 258/97.
(9)
Il-miżuri stipulati f'din id-Deċiżjoni huma skont l-opinjoni tal-Kumitat Permanenti għall-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Il-weraq imnixxef jew inkaljat ta' Morinda citrifolia kif speċifikati fl-Anness jistgħu jitqiegħdu fis-suq tal-Komunità bħala ingredjent ġdid tal-ikel għall-preparazzjonijiet ta' infużjonijiet.
Artikolu 2
L-isem tal-ingredjent ġdid tal-ikel awtorizzat b'din id-Deċiżjoni dwar l-ittikkettjar tal-oġġetti tal-ikel li jinsab fihom għandu jkun “weraq Noni” jew “weraq ta' Morinda citrifolia”.
Artikolu 3
Il-weraq imnixxef jew inkaljat ta' Morinda citrifolia għandhom jintużaw esklussivament għall-preparazzjoni tal-infużjonijiet. Huma għandhom jiġu ppreżentati b'tali mod li tazza ta' infużjoni għal konsum ma titħejjiex b'aktar minn 1 g tal-weraq imnixxef jew inkaljat ta' Morinda citrifolia.
Artikolu 4
Din id-Deċiżjoni hija indirizzata lil Morinda Inc., 333 West River Park Drive, Provo, Utah 84604, l-Istati Uniti tal-Amerika.
Magħmula fi Brussell, 15 ta’ Diċembru 2008.